Red Arrows

**Red Arrows** er Storbritannias fremste militære aerobatikk-team. De er en avdeling av Royal Air Force, og har utført oppvisnings- og formasjonsflyving siden oppstarten i 1965. Per 2024 er Red Arrows stasjonert på flybasen RAF Waddington i Lincolnshire, og består av 10 fly av typen BAE Hawk T1 (9 på vingene og ett i reserve). I 2024 feiret teamet 60-årsjubileum med spesial-dekor på flyene. I løpet av disse årene siden 1965, har Red Arrows gjennomført over 4&nbsp;900 oppvisninger over hele verden - både sivile flyshow og offisielle oppdrag.

## Historie

I 1964 ble RAFs oppvisningsteam slått sammen til ett. Navnet Red Arrows er en kombinasjon av to av forløperne; Black Arrows og Red Pelicans  (offisielt er navnet *Royal Air Force Aerobatic Team*). Til å begynne var Red Arrows stasjonert på RAF Fairford. De første oppvisningene ble avholdt i 1965. I 1966 ble teamet stasjonert på RAF Kemble. Her ble de værende til 1983 da de flyttet til RAF Scampton i Lincolnshire (kjent for tilknytningen til Dambusters-skvadronen under andre verdenskrig). RAF Scampton ble lagt ned i 1995, og Red Arrows flyttet til RAF Cranwell ikke langt unna. Siden de fortsatte å bruke luftrommet over RAF Scampton, måtte rullebane og nødfasiliteter der holdes ved like. I 2000 flyttet teamet tilbake til RAF Scampton hvor de ble værende til 2022 da de ble forflyttet til RAF Waddington.

## Flytypene

Flyene Red Arrows brukte fra opprettelsen i 1965 var 7 Folland Gnat - som hadde vært brukt av en annen av teamets forløpere - Yellowjacks. I 1968 ble antallet fly økt til 9, og formasjonen *Diamond Nine* ble etterhvert Red Arrows' varemerke. I 1980 ble flytypen BAE Hawk tatt i bruk av teamet. Samme år ble Red Arrows' motto *Eclat* godkjent.

Hawk-flyene er toseters jetdrevne treningsfly med spesielle røykaggregat bak jetdysen. Røykaggregatet har 3 ulike forsyningsrør for å kunne produsere 3 ulike farger på røyken. I tillegg til å være et visuelt virkemiddel rettet mot publikum på bakken, hjelper røyken pilotene til å bedømme vindretning samt posisjonen til de andre flyene i formasjonen.

## Mannskapet
Pilotene rekrutteres blant erfarne kampflypiloter med minimum 1&nbsp;500 flytimer i operativ tjeneste. De flyr med Red Arrows i 3 år før de skiftes ut. Hvert år blir 3 nye piloter tatt inn - etter en utvelgelses-prosess blant søkere (tjenesten er frivillig). Først etter å ha fullført flytreningen, får pilotene tillatelse til å bruke den røde flyverdressen.
I 2009 ble en kvinne for første gang en av Red Arrows' piloter.

I tillegg til pilotene, har Red Arrows omkring 85 bakkemannskaper som bruker blå kjeledresser - derav kallenavnet *The Blues*. To tredeler av disse er flymekanikere, mens de resterende er instrument-teknikere og våpenteknikere. Støtteapparatet rundt Red Arrows omfatter også sjåfører, fotografer andre spesialister.

## Bildegalleri

Hawker Siddeley Gnat T1, UK - Air Force AN2239232.jpg|Folland Gnat i 1973
Red 9 of Red Arrows MOD 45149737.jpg|Luftakrobatikk i 2009
FIA2014 (15347630951).jpg|Flyene tar av i formasjon. Farnborough i 2014
Parade (8308434100).jpg|Farget røyk blir brukt under oppvisningene
Aircraft mark The Queen's 90th Birthday with a fly-past over Buckingham palace MOD 45159852.jpg|Red Arrows i formasjon over Buckingham Palace på Dronning Elizabeths 90-årsfeiring i 2016
RAF Red Arrows perform over RAF Mildenhall for Airmen, community (8682139).jpg|Red Arrows besøker RAF Mildenhall i 2024.


## Referanser


## Kilder
*This is Flight: Red Arrows Besøkt 21. november 2024
*BBC News Profile: The Red Arrows (publisert 20. mars 2018) Besøkt 21. november 2024
*Welcome to Lincolnshire: The Red Arrows (av Ben Doyle) Besøkt 21. november 2024

## Eksterne lenker
*
*RAF Display Teams: Red Arrows - Offisielt nettsted Besøkt 21. november 2024